**Slovník autorov slovenských a so slovenskými vzťahmi za humanizmu** (lat. Lexicon auctorum slovacorum et auctorum cum relationibus litteratis slovacis in aera renascentium) je dvojdielna slovenská odborová encyklopédia, ktorá „prehľadne zachytáva výsledky doterajšieho bádania v celej oblasti humanistickej literatúry". Vyšla v roku 1976 v Matici slovenskej. Náklad bol 1200 kusov.

Slovník obsahuje vyše 1400 hesiel vymedzených rokmi 1493-1650. Usporiadanie hesiel je abecedné, publikácia obsahuje vecné i biografické heslá, všetky s bibliografiou. „Pokiaľ išlo o výber autorov pre slovník, Kuzmík sa pridržiaval zásady, že ani jeden, čo i len trochu významnejší slovenský autor so slovenskými vzťahmi by v tomto slovníku nemal chýbať. Do slovníka autor zaradil aj slovenských autorov, ktorí pôsobili mimo slovenské územie, ale udržovali aspoň minimálny kontakt s pôvodnou vlasťou."

Prvý zväzok má 492 strán, obsahuje vyše 800 hesiel (strany 35 – 492, písmená A – M), okrem toho aj rozsiahly úvodný článok (s. 5 – 32.)

Druhý zväzok má 482 strán, obsahuje okolo 600 hesiel (strany 493 – 834, písmená N – Ž). Číslovaniе strán pokračuje ďalej v číslovaní prvého zväzku, takže prvá číslovaná strana druhého zväzku má číslo 493. Za heslami nasledujú registre (pre oba zväzky):

* register variantov mien (s. 839 – 852.)
* register podľa vedných odborov (s. 853 – 876.)
* register podľa miestnych vzťahov (s. 877 – 923.)

Druhy zväzok tiež obsahuje podrobnú bibliografiu, ktorá je usporiadaná podľa odborov (história, dejiny literatúry, umenie a pod.) a v rámci nich potom chronologicky (s. 925 – 963.).

Z literárnovedného hľadiska ide o cenné lexikografické dielo. V hesle Jozef Kuzmík v *Encyklopédii slovenských spisovateľov* autor uvádza: „…[slovník] je významnou literárnohistorickou príručkou" a ďalej „…je prínosom pre štúdium humanistických a renesančných autorov zo všetkých vedných oblastí". Jan Martínek v recenzii 1. zväzku sumarizoval: „Výsledky Kuzmíkovej práce budú neoceniteľnou oporou všetkým bádateľom v oblasti humanizmu a renesancie".

Poznámky
--------

1. ↑  Pozn. recenzia je z roku 1977.

Referencie
----------

1. 1 2 3  MARTÍNEK, Jan. Jozef Kuzmík, Slovník autorov slovenských a so slovenskými vzťahmi za humanizmu. *Listy filologické*, 1977, roč. 100, čís. 1, s. 63. ISSN 0024-4457.
2. 1 2  Jozef KUZMÍK. In: ROSENBAUM, Karol ed. *Encyklopédia slovenských spisovateľov 1 : A – O*. 1. vyd. Bratislava : Obzor, 1984. s. 364 – 365.
3. ↑  SOBOLOVÁ, Božena. JOZEF KUZMÍK – BIBLIOGRAF A KULTÚRNY HISTORIK. In:  *Sdružení knihoven České republiky*. Brno : Sdružení knihoven ČR, 2007. Dostupné online. ISBN 978-80-86249-43-8. S. 67 – 74. [nefunkčný odkaz]
4. ↑  MARTÍNEK, Jan. Jozef Kuzmík, Slovník autorov slovenských a so slovenskými vzťahmi za humanizmu, 2, N-Ž. *Listy filologické*, 1978, roč. 101, čís. 2, s. 124. ISSN 0024-4457.
5. ↑  KUZMÍK, Jozef. In: MAŤOVČÍK, Augustín, et al. *Slovník slovenských spisovateľov 20. storočia*. 2. dopl. opr. a rozšír. vyd. Bratislava; Martin : Literárne informačné centrum; Slovenská národná knižnica, 2008. 576 s. ISBN 978-80-89222-48-3,  978-80-89301-12-6. S. 278.

Pozri aj
--------

* Slovník starovekých a stredovekých autorov, prameňov a knižných skriptorov so slovenskými vzťahmi
* Doplnky a opravy k slovníkom starovekých, stredovekých a humanisticko-renesančných autorov, prameňov a knižných skriptorov so slovenskými vzťahmi

Bibliografický odkaz
--------------------

* KUZMÍK, Jozef. *Slovník autorov slovenských a so slovenskými vzťahmi za humanizmu 1 : A – M*. 1. vyd. Martin : Matica slovenská, 1976. 492 s.
* KUZMÍK, Jozef. *Slovník autorov slovenských a so slovenskými vzťahmi za humanizmu 2 : N – Ž*. 1. vyd. Martin : Matica slovenská, 1976. 493-962 s.